b"\n_START_ARTICLE_\nRegensen\n_START_PARAGRAPH_\nRegensen (latinsk navn: Collegium Regium, det kongelige kollegium, men oftest kalt Collegium Domus Regi\xc3\xa6, det kongelige hus' kollegium) er et kollegium for studenter ved K\xc3\xb8benhavns Universitet og Danmarks Tekniske Universitet og er plassert i Store Kannikestr\xc3\xa6de 2 ved Rundet\xc3\xa5rn i K\xc3\xb8benhavn. _NEWLINE_Regensen ble innviet 1. juli 1623 og ble delvis gjenoppf\xc3\xb8rt etter K\xc3\xb8benhavns brann i 1728. Det ble opprinnelig drevet av Kommunitetet, men siden 1983 har det h\xc3\xb8rt under K\xc3\xb8benhavns Universitets Kollegiesamvirke av 1983._NEWLINE_Studentene ved K\xc3\xb8benhavns Universitet som var bosatt p\xc3\xa5 Regensen, betalte opprinnelig ikke husleie, ettersom kollegiet var opprettet for \xc3\xa5 st\xc3\xb8tte trengende studenter. F\xc3\xb8rst i 1983 ble det innf\xc3\xb8rt husleie. _NEWLINE_Regensen har alltid v\xc3\xa6rt bebodd av 100 studenter samt en s\xc3\xa5kalt prost. Denne er underviser ved et av K\xc3\xb8benhavns Universitets Fakulteter. Regensianerne har tradisjon for \xc3\xa5 forene seg i s\xc3\xa5kalte vekkerforeninger. P\xc3\xa5 generalforsamlingen velges beboerne til arbeidsoppgaver, de s\xc3\xa5kalte embeter. Et slikt embete er f.eks. klokkeratet._NEWLINE_Studenter ved K\xc3\xb8benhavns Universitet og DTU med to gjennomf\xc3\xb8rte \xc3\xa5rsverk og et karaktergjennomsnitt p\xc3\xa5 6.6 p\xc3\xa5 7-trinnsskalaen eller over kan tas opp etter prioritering av et utvalg._NEWLINE_Regensens landemerke er det gamle lindetreet i g\xc3\xa5rden, Frk. Lind, noe som feires ved tilbakevendende begivenheter. Spesielt hennes f\xc3\xb8dselsdag (plantet 1785), som tradisjonelt feires p\xc3\xa5 eller rundt den 12. mai._NEWLINE_Regensen ble fredet i 1918."